**ПОСТЪПИЛИ ВЪПРОСИ ОТ КАНДИДАТИ И РАЗЯСНЕНИЯ ПО ТЯХ ПО ПРОЦЕДУРА ЗА КОНКУРЕНТЕН ПОДБОР BG16RFPR002-1.005 МАЛКИ ИНОВАТИВНИ ГРАНТОВЕ ЗА МАЛКИ И СРЕДНИ ПРЕДПРИЯТИЯ (МСП)**

|  |  |  |  |
| --- | --- | --- | --- |
| **Дата на разясненията от УО:24.02.2025 г.** | | | |
| 32. | 11.02.2025 г. | Уважаеми дами и господа,  Имам следния въпрос, касаещ определянето на категорията на предприятието кандидат. Изясняването му е от изключителна важност за определянето на допустимостта на кандидата, а именно:  Капиталът на Предприятие А, регистрирано и функциониращо в България, се притежава 100% от чуждестранно физическо лице. Предприятие А съгласно данните за последните две последователни финансови години следва да бъде определено като микро предприятие (съгласно данните за средносписъчен брой на персонала, нетни приходи от продажби и сума на активите). Управител на предприятието е друго физическо лице, което няма участие в капитала на предприятието, нито в капитала на други предприятия. Предприятие А не притежава дялове/участия в нито едно друго предприятие като юридическо лице. Едноличният собственикът на капитала на предприятие А не притежава над 50% дялове/участия като физическо лице в други предприятия. Едноличният собственикът на капитала на предприятие А обаче притежава 45% от капитала на друго дружество - предприятие B, което е с категория голямо предприятие. Двете дружества функционират на вертикално свързани пазари по линията производство-търговия. В предприятие В останалите 55% от капитала на дружеството са собственост на други две физически лица, които имат РОДНИНСКА ВРЪЗКА ПО ПРАВА ЛИНИЯ с едноличния собственик на капитала на предприятие А. Тези две лице не притежават и не са притежавали никога дружествени дялове в предприятие А. Посочените данни се отнасят за период минимум две последователни финансови години.  Предвид гореизложеното, следва ли да се декларира свързаност по смисъла на чл. 4, ал. 8 от ЗМСП между двете предприятия? Следва ли към данните на предприятие А да се прибавят 100% от данните на предприятие Б като негово свързано предприятие, съответно да се промени категорията на предприятие А от микро към голямо предприятие?  Благодаря предварително за конкретния отговор! | По смисъла на чл. 4, ал. 8 във връзка с ал. 5, т. 1 от ЗМСП предприятия, осъществяващи помежду си някое от отношенията по ал. 5, чрез физическо лице или група от физически лица, които действат съвместно, се считат също за свързани предприятия, ако извършват своята дейност или част от нея на същия съответен пазар или вертикално свързани пазари.  В случай че описаната в запитването фактическа обстановка отговаря на хипотезата посочена в разпоредбата, то в случая двете предприятия биха се считали за свързани по смисъла на ЗМСП. В тази връзка, с оглед на чл. 4г, ал. 6 ЗМСП данните на кандидата следва да бъдат посочени при отчитане на данните на всички свързани предприятия.  Съществуването на роднинска връзка между собственика на капитала на предприятие А, който притежава 45% от капитала на предприятие В, на което 55% собственици на капитала са други две физически лица, с които собственикът на капитала на предприятие А е в роднински отношения, то такива връзки изглеждат от естество да позволят на тези лица да съгласуват поведението си, с цел да упражнят влияние върху търговските решения на разглежданите предприятия, действащи на съвместен пазар, което изключва възможността последните да се считат за икономически независими едно от друго. |
| 33. | 17.02.2025 г. | Здравейте,  Правилно ли тълкуваме, че водещо при определянето на тематичната област по ИСИС не е продукта, който фирмата кандидат ще създаде с помощта на научната организация, а дейностите по проекта, респективно услугите, за които ще се кандидатства? Тоест ако фирмата кандидат, ще създаде иновативен продукт в тематична област 5, по- конкретно- "Технологии за ефективно използване на ресурсите, за намаляване съдържанието на опасни вещества, за използване на алтернативни суровини и материали, за удължаване живота на продуктите и използването им в други производства и услуги", с помощта на услуги от научна организация, които попадат в Тематична област „Информатика и ИКТ", подобласт- големи/свързани данни, геопространствени данни, анализ на данни, обработка на данни (Data processing, Small data science), инструментариум за работа с данни, споделяне, обмен, използване и повторно използване на данни, облачни изчисления (Big Data, Grid and Cloud Technologies), модели за предвиждане, основани на данни; симулация, моделиране и цифрови близнаци; означава ли, че Тематичната област на ИСИС по проекта, която трябва да опишем е „Информатика и ИКТ"? | За целите на процедурата, определяща е тематичната област по ИСИС, в която попада услугата, която МСП заявява чрез Платформата за сътрудничество между висшите училища, изследователските организации и бизнеса. За всяка от регистрираните услуги в Платформата има отделно поле „Вид услуга и тематична област“, в което е посочена тематичната област, в която попада съответната услуга.  В случай че допустимата дейност по проекта включва повече от една услуга, които попадат в повече от една област на ИСИС 2021-2027, за целите на настоящата процедура, следва да се избере и посочи във Формуляра за кандидатстване, в раздел „Финансова информация – кодове по измерения“ и да се обоснове в поле „Тематични области на ИСИС“, в раздел „Допълнителна информация, необходима за оценка на проектното предложение“, САМО ЕДНА тематична област като водеща.  В допълнение, при отчитането на проекта ще бъде проследявано дали посочените области на ИСИС на получените услуги, посочени в Сертификата, който се генерира по образец чрез Платформата и се издава на МСП от изпълнителя на услугата, съответстват на посочената от МСП при кандидатстване област на ИСИС в проектното предложение. |
| 34. | 20.02.2025 г. | Здравейте,  Моля за разяснение по следния въпрос. В условията е посочено, че даден проект не може да се изпълнява едновременно в два региона – слабо развит регион и регион в преход. Ако услугата се изпълнява директно при МСП в Североизточния регион, но изпълнителят на услугата (например университет) се намира в Югозападния регион, кой регион се счита за основен при оценката на проекта? Важен ли е регионът на изпълнителя, или се взема предвид единствено регионът, в който реално се извършва дейността – в случая Североизточният регион? Например, ако бизнес от Варна работи по услуги, изпълнявани от университет в София, това влияе ли на определянето на региона за проекта?  Благодаря предварително! | При попълване на Формуляра за кандидатстване, в раздел „Основни данни“, в секция „Местонахождение (Място на изпълнение на проекта)“ следва да се попълни **мястото на изпълнение на проекта, а не седалището/адреса на кореспонденция на предприятието-кандидат. В случай, че са предвидени две услуги, е допустимо** да се въведе и още едно място на изпълнение, но и двете следва да са **САМО В ЕДНА от двете категории региони: в преход или в по-слабо развити региони.**  В този смисъл от значение е мястото, на което ще бъде изпълняван проектът, а не местонахождението на доставчика на услугата – университет или научна организация. На последващ етап, при успешно класиране на проекта и след сключването на административния договор за предоставяне на безвъзмездна финансова помощ, при извършване на проверки от Управляващия орган за проследяване на изпълнението, ще бъде извършвана проверка на място на адреса, посочен именно в това поле. |